text: Politi: Kriminelle går målrettet efter hinanden
  08 januar 2018 kl. 20.08
  Fem skyderier på fire måneder. Det har været et voldsomt halvt år i Esbjerg. Politiet mener dog, at man kan føle sig tryg i byen.
  
  Claus Nørgaard, politiinspektør hos Syd- og Sønderjyllands Politi i Esbjerg: "Det er ikke tilfældige personer, der er blevet skudt på."
  Fredag blev der affyret skud i en frisørsalon på Ingemanns Allé 181 i Esbjerg. Det var femte skyderi i byen på fire måneder, hvor otte er fængslet og flere våben og skudsikre veste beslaglagt i kriminelle miljøer i Kvaglund og Stengårdsvej.
  Fem skyderier i Esbjerg
  14. september:To skud blev affyret og en person bevidst påkørt.18. oktober:To maskerede unge på knallert skød mod en 42-årig mand.6. november:En 23-årig mand fra det kriminelle miljø dukkede op på Sydvestjysk Sygehus med skudsår.26. november:Ung mand - kendt fra det kriminelle miljø - skudt i benene på åben gade.5. januar:Skud mod frisørsalon. To hætteklædte gerningsmænd flygtede i bil.
  Der efterforskes intensivt i sagerne, og politiet er overbevist om, episoderne foregår blandt personer, der kun går efter hinanden og ikke efter borgerne i byen.
  - Det er ikke tilfældige personer, der bliver skudt på. De kender hinanden og går bevidst efter hinanden, siger Claus Nørgaard, politiinspektør hos Syd- og Sønderjyllands Politi i Esbjerg, til TV SYD.
  Han forstår godt borgernes utryghed med så mange skyderier på kort tid.
  - Man skal bare vide, at vi gør, hvad vi kan. Vi har øget patruljeringen i områderne, og jeg føler derfor, at man kan føle sig sikker i Esbjerg, siger han og tilføjer:
  - Vi har foreløbigt fængslet otte personer, beslaglagt nogle skudsikre veste, som gør, at vi i hvert fald stresser miljøet og gør, hvad vi kan for at fængsle dem.
  
  